CELEX: 32014R1071
Language: sk
Date: 2014-10-10 00:00:00
Title: Vykonávacie nariadenie Komisie (EÚ) č. 1071/2014 z  10. októbra 2014 o výnimočných podporných opatreniach v sektoroch vajec a hydinového mäsa v Taliansku

11.10.2014   
            
            
               SK
            
            
               Úradný vestník Európskej únie
            
            
               L 295/51
            
         VYKONÁVACIE NARIADENIE KOMISIE (EÚ) č. 1071/2014
   z 10. októbra 2014
   o výnimočných podporných opatreniach v sektoroch vajec a hydinového mäsa v Taliansku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 220 ods. 1 písm. a),
   keďže:
   
               (1)
            
            
               V období od 14. augusta do 5. septembra 2013 Taliansko oznámilo a potvrdilo výskyt vysokopatogénnej vtáčej chrípky podtypu H7N7. Výskyt ohniska tejto choroby sa potvrdil v troch priemyselných chovoch nosníc, jednom priemyselnom chove nosníc-mládok, jednom priemyselnom chove moriek a jednom tradičnom chove kohútov.
            
         
               (2)
            
            
               Taliansko okamžite a účinne prijalo všetky potrebné opatrenia, ktoré sa vyžadujú v súlade so smernicou Rady 2005/94/ES (2). Talianske orgány predovšetkým zriadili ochranné pásma, pásma dozoru a ďalšie pásma s obmedzeným pohybom a prijali kontrolné, monitorovacie a preventívne opatrenia podľa vykonávacích rozhodnutí Komisie 2013/439/EÚ (3) a 2013/443/EÚ (4). Tým boli schopní hrozbu rýchlo odstrániť. Do 30. júna 2014 sa uplatňovali dodatočné kontrolné opatrenia Únie a súvisiace vnútroštátne opatrenia vrátane opatrení na obnovu chovov, ako aj laboratórne testovanie po eradikácii ohnísk.
            
         
               (3)
            
            
               Dňa 2. septembra 2013 talianske orgány informovali Komisiu, že reštriktívne sanitárne opatrenia uplatňované na zamedzenie a potlačenie šírenia vírusu mali vplyv na určitých prevádzkovateľov a že tieto subjekty utrpeli straty príjmov, ktoré nie sú oprávnené na finančný príspevok Únie podľa nariadenia Európskeho parlamentu a Rady (EÚ) č. 652/2014 (5).
            
         
               (4)
            
            
               Komisia dostala 4. februára 2014 formálnu žiadosť talianskych orgánov o čiastočné financovanie určitých výnimočných podporných opatrení podľa článku 220 ods. 3 nariadenia (EÚ) č. 1308/2013.
            
         
               (5)
            
            
               V dôsledku preventívnych opatrení sa vyskytli ťažkosti pri preprave násadových vajec a jednodňových kurčiat a ich uvádzaní na trh. Dovoz hydiny z Talianska zakázal Hongkong, Filipíny, Saudská Arábia a Spojené arabské emiráty. Okrem toho obmedzenia pohybu spôsobili ďalšie nepriame straty, a to z dôvodu nutnosti likvidácie násadových vajec alebo ich spracovania.
            
         
               (6)
            
            
               V súlade s článkom 220 ods. 5 nariadenia (EÚ) č. 1308/2013 poskytuje Únia čiastočné financovanie vo výške 50 % výdavkov, ktoré na výnimočné podporné opatrenia Taliansko vynakladá. Maximálne množstvá oprávnené na financovanie pri každom z výnimočných opatrení na podporu trhu by mala Komisia stanoviť po tom, ako preskúma žiadosť, ktorú predložilo Taliansko.
            
         
               (7)
            
            
               S cieľom vyhnúť sa akémukoľvek riziku nadmernej úhrady by sa mala v prípade čiastočného financovania stanoviť pri každom výrobku paušálna sadzba v primeranej výške. Pri stanovovaní maximálnej výšky čiastočného financovania zo zdrojov Únie by sa malo zohľadniť viacero skutočností. Najmä vzhľadom na to, že násadové vajcia druhu Gallus domesticus sú ako jediné povolené na spracovanie na potravinové výrobky, by čiastočné financovanie zo zdrojov Únie malo byť pri spracovaných vajciach nižšie než pri likvidácii všetkých iných násadových vajec.
            
         
               (8)
            
            
               Okrem toho konzumné vajcia druhu Gallus domesticus pôvodne určené pre konečných spotrebiteľov boli v dôsledku obmedzení, ktoré sa vzťahovali na cieľové podniky so sídlom v pásmach dozoru a v ďalších pásmach s obmedzeným pohybom, spracované na pasterizované vaječné výrobky.
            
         
               (9)
            
            
               Ďalšie finančné straty boli spôsobené likvidáciou násadových vajec alebo kurčiat, predčasným zabitím časti chovného kŕdľa, predčasným zabitím brojlerov, obmedzením inkubácie násadových vajec z dôvodu dočasného zníženia produkcie v dôsledku preventívnych opatrení biologickej bezpečnosti, čím sa znemožnilo naskladňovanie kurčiat; ako aj zabitím nosníc pripravených na znášku.
            
         
               (10)
            
            
               Tieto opatrenia sa týkali nosníc a brojlerov druhu Gallus domesticus, moriek, perličiek a kačíc.
            
         
               (11)
            
            
               Zníženie biologickej bezpečnosti po výskyte týchto ohnísk spôsobilo jednotlivým subjektom výrazné straty, ktoré by sa mali kompenzovať.
            
         
               (12)
            
            
               Aby sa predišlo riziku dvojitého financovania, vzniknuté straty by sa nemali kompenzovať zo štátnej pomoci alebo z poistenia a čiastočné financovanie zo zdrojov Únie by sa podľa tohto nariadenia malo obmedziť na oprávnené výrobky, v prípade ktorých nebol poskytnutý žiaden finančný príspevok Únie podľa nariadenia (EÚ) č. 652/2014.
            
         
               (13)
            
            
               Rozsah a trvanie výnimočných podporných opatrení stanovených v tomto nariadení by sa mali obmedziť na mieru, ktorá je na podporu príslušného trhu nevyhnutne potrebná.
            
         
               (14)
            
            
               V záujme riadneho rozpočtového hospodárenia by platby pri týchto opatreniach malo Taliansko poukázať príjemcovi najneskôr do 30. septembra 2015.
            
         
               (15)
            
            
               S cieľom zabezpečiť oprávnenosť a správnosť platieb by talianske orgány mali vykonávať kontroly ex ante.
            
         
               (16)
            
            
               Talianske orgány by mali Komisiu informovať o zúčtovaní platieb, aby tak Únia mohla vykonávať finančnú kontrolu.
            
         
               (17)
            
            
               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Únia poskytne čiastočné financovanie zodpovedajúce 50 % výdavkov, ktoré má Taliansko uhradiť na podporu trhu s vajcami a hydinovým mäsom vážne postihnutého výskytom ohnísk vysokopatogénnej vtáčej chrípky podtypu H7N7, ktoré boli zistené a oznámené Talianskom od 14. augusta do 5. septembra 2013 a pri ktorých sa do 30. júna 2014 uplatňovali obmedzujúce opatrenia Únie a vnútroštátne obmedzujúce opatrenia.
   Výdavky sú oprávnené na čiastočné financovanie zo zdrojov Únie iba v prípade, keď ich Taliansko príjemcom vyplatí do 30. septembra 2015.
   Maximálna úroveň čiastočného financovania zo zdrojov Únie, je nasledovná:
   
               a)
            
            
               na zničenie násadových vajec patriacich pod číselný znak KN 0407 11 00 sa stanovuje paušálna sadzba vo výške 0,13824 EUR na každé násadové vajce nosníc, a to najviac na 38 016 kusov;
            
         
               b)
            
            
               na spracovanie násadových vajec patriacich pod číselný znak KN 0407 11 00 sa stanovuje paušálna sadzba vo výške 0,1106 EUR na každé násadové vajce, a to najviac na 4 687 600 kusov násadových vajec nosníc a najviac na 28 450 kusov násadových vajec brojlerov;
            
         
               c)
            
            
               na spracovanie násadových vajec v škrupinách určených na ľudskú spotrebu patriacich pod číselný znak KN 0407 11 00 sa stanovuje paušálna sadzba vo výške 0,0136 EUR na každé násadové vajce, a to najviac na 1 703 520 kusov;
            
         
               d)
            
            
               na obmedzenie inkubácie násadových vajec nosníc sa stanovuje paušálna sadzba vo výške 0,01672 EUR na násadové vajce patriace pod číselný znak KN 0407 11 00, a to najviac na 549 720 kusov;
            
         
               e)
            
            
               na zabitie a likvidáciu kurčiat patriacich pod číselný znak KN 0105 sa stanovuje paušálna sadzba vo výške:
               
                           i)
                        
                        
                           0,140959 EUR na kurča brojlerov, a to najviac na 171 920 kusov;
                        
                     
                           ii)
                        
                        
                           0,162354 EUR na kurča kohútov, a to najviac na 436 247 kusov;
                        
                     
                           iii)
                        
                        
                           0,248 EUR na kurča nosníc, a to najviac na 62 800 kusov;
                        
                     
                           iv)
                        
                        
                           0,780307 EUR na morča, a to najviac na 40 500 kusov;
                        
                     
         
               f)
            
            
               na predčasné zabitie z kŕdľov brojlerov, chovných kŕdľov brojlerov, rodičovských kŕdľov moriek a starorodičovských kŕdľov brojlerov sa stanovuje paušálna sadzba vo výške:
               
                           i)
                        
                        
                           0,86 EUR na brojlera, a to najviac na 19 200 kusov;
                        
                     
                           ii)
                        
                        
                           2,94912 EUR na chovného brojlera, a to najviac na 14 500 kusov;
                        
                     
                           iii)
                        
                        
                           2,94912 EUR na brojlera zo starorodičovského kŕdľa, a to najviac na 4 485 kusov;
                        
                     
                           iv)
                        
                        
                           13,824 EUR na morku z rodičovského kŕdľa, a to najviac na 19 004 kusov;
                        
                     
         
               g)
            
            
               na dočasné zníženie produkcie v dôsledku opatrení biologickej bezpečnosti sa stanovuje paušálna sadzba:
               
                           i)
                        
                        
                           0,423936 EUR na m2 a týždeň na brojlery, a to najviac na 286 597 m2 v maximálnej výške 521 040,69 EUR
                        
                     
                           ii)
                        
                        
                           0,3779 EUR na m2 a týždeň na morky, a to najviac na 271 759 m2 v maximálnej výške 603 604,35 EUR
                        
                     
                           iii)
                        
                        
                           0,12 EUR na m2 a týždeň na mládky z podlahového odchovu, a to najviac na 438 930 m2 v maximálnej výške 310 937,64 EUR
                        
                     
                           iv)
                        
                        
                           0,096 EUR na m2 a týždeň na mládky z klietkového odchovu, a to najviac na 370 000 m2 v maximálnej výške 355 200 EUR
                        
                     
                           v)
                        
                        
                           0,3779 EUR na m2 a týždeň na perličky, a to najviac na 2 440 m2 v maximálnej výške 5 161,20 EUR
                        
                     
                           vi)
                        
                        
                           0,5714 EUR na m2 a týždeň na kačice, a to najviac na 570 m2 v maximálnej výške 2 605,55 EUR
                        
                     
                           vii)
                        
                        
                           0,3041 EUR na m2 a týždeň na nosnice z tradičného chovu, a to najviac na 7 000 m2 v maximálnej výške 17 031,17 EUR
                        
                     
                           viii)
                        
                        
                           0,04 EUR na kurča nosnice z podlahového odchovu na týždeň, a to najviac na 326 450 kusov v maximálnej výške 81 743,18 EUR
                        
                     
                           ix)
                        
                        
                           0,032 EUR na kurča nosnice z klietkového odchovu na týždeň, a to najviac na 100 000 kusov v maximálnej výške 14 176 EUR
                        
                     
                           x)
                        
                        
                           0,092 EUR na nosnicu z klietkového chovu na týždeň, a to najviac na 649 440 kusov v maximálnej výške 2 415 631,05 EUR
                        
                     
                           xi)
                        
                        
                           0,116 EUR na nosnicu z podlahového chovu na týždeň, a to najviac na 1 067 300 kusov v maximálnej výške 3 219 212,86 EUR
                        
                     
                           xii)
                        
                        
                           0,124 EUR na kurča nosnice z voľného výbehu na týždeň, a to najviac na 59 160 kusov v maximálnej výške 13 644,66 EUR
                        
                     
                           xiii)
                        
                        
                           0,144 EUR na nosnicu z ekologického chovu na týždeň, a to najviac na 124 500 kusov v maximálnej výške 167 924,16 EUR
                        
                     
         Článok 2
   Čiastočné financovanie zo zdrojov Únie podľa tohto nariadenia sa vzťahuje len na produkty, pri ktorých sa neposkytla kompenzácia zo štátnej pomoci alebo z poistenia a v prípade ktorých nebol prijatý finančný príspevok Únie podľa nariadenia (EÚ) č. 652/2014.
   Článok 3
   S cieľom zabezpečiť dodržiavanie tohto nariadenia Taliansko pred vykonaním akejkoľvek úhrady uskutoční podrobné administratívne a fyzické kontroly.
   Talianske orgány najmä:
   
               a)
            
            
               overia oprávnenosť príjemcu predkladajúceho žiadosť o podporu;
            
         
               b)
            
            
               overia oprávnenosť vajec a zvierat, na ktoré bola predložená žiadosť o podporu;
            
         
               c)
            
            
               overia množstvo vajec a zvierat oprávnených na podporu;
            
         
               d)
            
            
               overia pri každom oprávnenom prevádzkovateľovi skutočné výrobné plochy, ktorých sa týkal pokles produkcie v dôsledku opatrení biologickej bezpečnosti a jeho trvanie.
            
         Článok 4
   Talianske orgány budú Komisiu informovať o zúčtovaní platieb.
   Článok 5
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. októbra 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 347, 20.12.2013, s. 671.
   
      (2)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).
   
      (3)  Vykonávacie rozhodnutie Komisie 2013/439/EÚ z 19. augusta 2013 o určitých ochranných opatreniach v súvislosti s vysokopatogénnou vtáčou chrípkou podtypu H7N7 v Taliansku (Ú. v. EÚ L 222, 21.8.2013, s. 10).
   
      (4)  Vykonávacie rozhodnutie Komisie 2013/443/EÚ z 27. augusta 2013 o určitých ochranných opatreniach v súvislosti s vysokopatogénnou vtáčou chrípkou podtypu H7N7 v Taliansku vrátane zriadenia ďalších pásiem obmedzenia a o zrušení vykonávacieho rozhodnutia 2013/439/EÚ (Ú. v. EÚ L 230, 29.8.2013, s. 20).
   
      (5)  Nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (Ú. v. EÚ L 189, 27.6.2014, s. 1).